  Туспуктэм: Григорий Фомин Майя Бывальцева 2022-тӥ арын Трокай Борисов нимо йӧскалык премиез Шаркан ёросысь Александр Прохоровлы сётозы. Сыӵе пумкылъян (решение) 1-тӥ толсуре «Удмурт Кенеш» огазеяськонлэн исполкомезлэн пумиськоназ кутӥзы. Кызьы вераз йӧскалык премиосъя ӧрилэн кивалтӥсез Пётр Данилов, ӵектэмын вал ньыль адями, котькудзэ рос-прос эскеризы. « Вераны кулэ, котькудӥз ӵектэм кандидатура – туж гажано адямиос, кудъёсыз бадӟым уж лэсьтӥзы ни удмуртлыкез калык пӧлын вӧлмытон но данъян ужын » Пётр Данилов, «Удмурт Кенеш» огазеяськонлэн йӧскалык премиосъя ӧриезлэн кивалтӥсез Ӧрилэн ёзчиосыз Трокай Борисов нимо премиез «Удмурт Кенешлэн» Шаракан ёросысь ёзчиезлы, Россиысь ужысь ветеранлы, политика но мерлык удысын ужасьлы Александр Прохоровлы сётыны ӵетӥзы. Ас вакытаз со Шаркан ёрос администрациен, собере ёросэн кивалтӥз, соку ёросын но Шаркан черкогуртын удмурт кылэз дышетон ласянь уж туж азинскиз вал. Исполкомлэн ёзчиосыз орӥлэн ӵектонэныз соглаш луизы. Премиен пусъён 7-тӥ толсуре огазеяськонлэн азьвыл чакламтэ ӧтчамаз ортчоз. Тодэ вайытом, Трокай Борисов нимо йӧскалык премиез мер но политика удысъёсын удмурт калыкл понна пайдалыко ужам яке али тыршись муртъёслы сёто. 2021-тӥ ар понна Трокай Борисов нимо йӧскалык премиез Ижкарысь эм кун академилэн 1993-2018 аръёсы кивалтӥсез, Удмуртиысь тазалыкез утён удысысь дано ужась, Россиысь дано эмчи, эм тодосъя доктор, профессор Николай Стрелков басьтӥз.  Тегъёс: данъетъёс УдмуртКенеш Шаркан Удмуртия  